Bangkok (NTB-DPA): Seks millioner nordkoreanere, mange av dem barn, trues av nå av sult, advarer FNs organisasjon for ernæring og landbruk (FAO). Kommunistdiktaturet Nord-Korea har lenge slitt med å brødfø befolkningen, og i år trengs hele 700.000 tonn mat utenfra for å unngå en sultkatastrofe av dimensjoner. – Over seks millioner mennesker trues av matmangel dersom matvaresituasjonen ikke bedres, sier FAOs assisterende generaldirektør Hiroyuki Konuma. Mindre rasjoner Konuma besøkte denne uken selv landet, som i fjor manglet 600.000 tonn ris, korn og poteter. Myndighetene i Pyongyang ble derfor tvunget til å redusere de subsidierte matvarerasjonene fra 570 til 370 gram per person daglig, noe som bare er halvparten av det som trengs. FNs matvareprogram sendte i mai ut en nødhjelpsappell som skulle dekke 310.000 tonn mat, men giverne sto ikke i kø og bare 170.000 tonn ble lovet.